Thaimaasta marjanpoimijoita Suomeen tuovan Marja-Matti Oy:n projektipäällikkö Matti Hankonen kertoo, että poimijat olivat noin kolme viikkoa Keski-Suomessa. Marjaa on nyt niin vähän metsässä, että sen poimiminen kaupallisesti ei Keski-Suomessa kannattanut.

- Voi sanoa, että keskimääräistä vähemmän on ollut mustikoita. Joitain alueita oli, joista jopa sata kiloa päivässä poimijat sai marjaa, mutta kyllä ne aika harvassa sellaiset paikat oli, joista oikein hyvin löytyi marjaa, hankasalmelainen Matti Hankonen toteaa.

- Ehdottomasti yli 50 kiloa päivässä pitäisi saada marjoja, että se homma kannattaa poimijoille, arvioi Hankonen

Marjanpoimijat ovatkin siirtyneet viime perjantaina Pohjois-Suomen metsiin. Siellä mustikkaa on Hankosen mukaan ollut paremmin kuin Keski-Suomessa.

Karpalon poimiminen ei kannata

Ulkomaisten marjanpoimijoiden sesonki päättyy Keski-Suomessa mustikan ja puolukan poimintaan. Käytännössä marjakautta voitaisiin jatkaa vielä karpalon poiminnalla lumentuloon saakka, mutta se ei ole kaupallisesti kannattavaa.

- Karpalon hinta on ollut niin alhainen viime vuosina, että sitä ei ole ollut kannattavaa poimia. Venäjältä ja Kanadasta tulee niin paljon halpaa karpaloa tänne Suomeenkin, että siinä ei pääse tienisteihin täällä Suomessa poimimalla karpaloita, Matti Hankonen sanoo.